A Tanács 75/444/EGK irányelve

(1975. június 26.)

a cukorrépa-vetőmag, a takarmánynövény-vetőmagok, a gabonavetőmagok, a vetőburgonya, valamint az olaj- és rostnövények vetőmagjának forgalmazásáról szóló 66/400/EGK, 66/401/EGK, 66/402/EGK, 66/403/EGK és 69/208/EGK irányelvek módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. és 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel az alább leírt okok miatt a vetőmagok forgalmazásáról szóló bizonyos irányelvek módosításra szorulnak;

mivel az irányelvek alkalmazása során világossá vált, hogy a cukorrépa-vetőmag és takarmánynövény-vetőmag kis kiszerelésű csomagjai a Közösségen belüli kereskedelem részét képezik;

mivel ennek megfelelően célszerűnek látszik ennek az eddig a nemzeti jogszabályok hatálya alá eső ágazatnak a harmonizálása;

mivel ezzel kapcsolatban tanácsosnak látszik egyfelől az ilyen kis csomagok jelölésének és zárolásának megkönnyítése és másfelől a vetőmagok azonosítása megfelelő ellenőrzésének kötelezővé tétele;

mivel a fent említett irányelvek némelyike előírja, hogy 1975. július 1-jétől a más országokban, különösen harmadik országokban betakarított vetőmagok egyenértékűségét a tagállamok nemzeti hatáskörben többé nem határozhatják meg; mivel azonban meg kell hosszabbítani a fent említett időszakot ezeket a vetőmagokat illetően a meglévő kereskedelmi kapcsolatok megzavarásának elkerülése érdekében; mivel nem volt lehetséges minden esetben elvégezni a takarmány, olaj- és rostnövények vetőmagjaira vonatkozó közösségi vizsgálatot;

mivel tanácsos felhatalmazni a tagállamokat, hogy rendelkezéseket vezessenek be a gabonavetőmagot, vetőburgonyát, valamint az olaj- és rostnövények vetőmagjait tartalmazó kis csomagok zárolásának megkönnyítésére;

mivel bizonyos módosítások szükségesek a vetőmagok mennyiségeinek meghatározására használt módszerekben is,

ELFOGADTA EZT AZ IRÁNYELVET:

1. cikk

A legutóbb a 73/438/EGK irányelvvel [3] módosított, a cukorrépa-vetőmag forgalmazásáról szóló, 1966. június 14-i 66/400/EGK tanácsi irányelv [4] a következőképpen módosul:

1. A 2. cikk (1) bekezdése a következő ponttal egészül ki:

"G. Kis EGK csomagolási egység: az alábbi minősített vetőmagokat tartalmazó csomagok:

- monogerm vagy precíziós vetőmag: nem haladja meg a 100000 gumót vagy szemet, illetve a 2,5 kg nettó súlyt, kivéve, megfelelő esetben, a granulált rovarirtókat, drazsírozó anyagokat és egyéb szilárd adalékanyagokat,

- nem monogerm vagy precíziós vetőmag: nem haladja meg a 10 kg nettó súlyt, leszámítva, megfelelő esetben, a granulált rovarirtókat, drazsírozó anyagokat vagy más szilárd adalékanyagokat."

2. A 9. cikk (1) bekezdésében a "10., 11. cikkben" szavak helyébe a "10. és 11. vagy 11a. cikkben" szavak lépnek.

3. A 10. cikk bekezdései helyébe a következő bekezdések lépnek:

"10. cikk

(1) A tagállamok előírják, hogy az elit vetőmagok és a minősített vetőmagok csomagolását, azt az esetet kivéve, amikor a minősített vetőmag csomagolása kis EGK csomagolási egység, hivatalosan kell zárolni oly módon, hogy a csomag felbontásakor a zár megsérüljön, és azt ne lehessen visszazárni.

(2) A tagállamok előírják, hogy a kis EGK csomagolási egységeket kivéve a csomagokat kizárólag hivatalosan lehessen egy vagy több alkalommal visszazárni. A csomagok visszazárása esetén a visszazárás tényét, a visszazárás dátumát és a felelős hatóság nevét fel kell tüntetni a 11. cikk (1) bekezdésében előírt címkén.

(3) A tagállamok előírják, hogy a kis EGK csomagolási egységeket olyan módon kell zárolni, hogy a csomag felnyitásakor a zár megsérüljön, és azt ne lehessen visszazárni. A csomagokat kizárólag hivatalos felügyelet mellett lehet egy vagy több alkalommal visszazárni.

(4) A tagállamok az elit vetőmagot tartalmazó kis csomagolási egységek esetén előírhatnak kivételeket az (1) és (2) bekezdésekben foglaltak alól."

4. A 11. cikk (1) bekezdésének bevezető szakasza helyébe a következő szöveg lép:

"(1) A tagállamok előírják, hogy az elit vetőmagot és minősített vetőmagot tartalmazó csomagokat, azokat az eseteket kivéve, amikor a minősített vetőmagok csomagolása kis EGK csomagolási egység…"

5. A 11. cikk (2) bekezdésének b) pontja helyébe a következő szöveg lép:

"b) előírhatnak kivételeket az (1) bekezdésben foglaltak alól olyan esetekben, ha az elit vetőmag kis csomagolási egységein feltüntetik a következő szöveget: "kizárólag…-ban (az érintett tagállam neve) történő forgalmazásra engedélyezve.""

6. A 11. cikk után a következő cikkekkel egészül ki:

"11a. cikk

(1) A tagállamok előírják, hogy a kis EGK csomagolási egységeken:

a) a külsejükön a III. melléklet B. részével összhangban szállítói címke található, illetve egy nyomtatott felirat vagy pecsét a Közösség valamely hivatalos nyelvén; átlátszó csomagolás esetén ezt a címkét a csomag belsejében is el lehet helyezni, feltéve hogy az a csomagoláson keresztül olvasható; a címke kék színű;

b) a külsejükön vagy az a) pontban előírt szállítói címkén hivatalosan kiadott sorszám található; ha hivatalos öntapadó címkét használnak, az kék színű; az említett sorszám felhelyezésének módszerét a 21. cikkben megállapított eljárással összhangban lehet rögzíteni.

(2) A tagállamok előírhatják a területükön csomagolt kis EGK csomagolási egységek jelölésére a III. melléklet B. részében megállapított információ egészét vagy annak egy részét tartalmazó hivatalos öntapadó címke használatát; amennyiben az információt ilyen címkén adják meg, az (1) bekezdés a) pontjában meghatározott jelölés nem szükséges.

11b. cikk

A tagállamok előírhatják, hogy a minősített vetőmag kis EGK csomagolási egységeit kérésre a 10. cikk (1) bekezdése és a 11. cikk szerint hivatalos zárral és jelöléssel kell ellátni.

11c. cikk

A tagállamok valamennyi szükséges intézkedést megtesznek annak biztosítására, hogy a minősített vetőmag kis csomagolási egységei esetén a vetőmag fajtaazonossága ellenőrizhető legyen, különösen a vetőmagtételek fel osztásakor. Ebből a célból előírhatják, hogy a területükön felosztott kis csomagolási egységeket hivatalosan vagy hivatalos felügyelet mellett lehessen zárolni."

7. A 12. cikkben a "4. cikkben" szavak helyébe az "ebben az irányelvben" szavak lépnek.

8. A 14. cikk (1) bekezdésének helyébe a következő szöveg lép:

"(1) A tagállamok biztosítják, hogy:

- azokra az elit vetőmagokra és minősített vetőmagokra, melyeket hivatalosan minősítettek, és melyek csomagjait ezzel az irányelvvel összhangban hivatalosan megjelölték és zárolták,

- a hivatalosan minősített és az ezzel az irányelvvel összhangban megjelölt és zárolt kis EGK csomagolási egységben kiszerelt minősített vetőmagra,

az ebben irányelvben megállapítottakon kívül tulajdonságaikat, vizsgálati követelményeit, jelölésüket és zárolásukat illetően nem vonatkozhat semmiféle forgalmazási korlátozás."

9. A III. melléklet helyébe a következő szöveg lép:

III. MELLÉKLET

JELÖLÉS

A. A hatósági címke

I. Az előírt információ

1. "EGK szabályok és szabványok"

2. Minősítő hatóság és tagállam, vagy ezek kezdőbetűi

3. A tétel referenciaszáma

4. Faj

5. Fajta

6. Kategória

7. Előállító ország

8. Közölt nettó vagy bruttó súly, illetve a gumók vagy a tiszta vetőmag közölt száma

9. Azokban az esetben, ha feltüntetik a súlyt és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a gumók vagy a tiszta vetőmag súlya és az összsúly hozzávetőleges aránya

10. Monogerm vetőmag esetén: a "monogerm" kifejezés

11. Precíziós vetőmag esetén: a "precíziós" kifejezés.

II. Minimális méret

110 × 67 mm.

B. A szállítói címke, illetve a csomagoláson feltüntetett információ (kis EGK csomagolási egység)

Az előírt információ

1. "Kis EGK csomagolási egység"

2. A jelölésért felelős szállító neve és címe, vagy azonosító jelölése

3. Hivatalosan kiadott sorszám

4. A sorszámot kiadó szolgálat és a tagállam neve, vagy ezek kezdőbetűi

5. Referenciaszám, abban az esetben, ha hivatalos sorszám alapján a tételt nem lehet azonosítani

6. Cukorrépa vagy takarmányrépa

7. Fajta

8. "Minősített vetőmag"

9. A fürtök, illetve a tiszta vetőmag nettó vagy bruttó súlya vagy darabszáma

10. Azokban az esetben, ha feltüntetik a súlyt, és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a fürtök vagy a tiszta vetőmag súlya és az összsúly hozzávetőleges aránya

11. Monogerm vetőmag esetén: a "monogerm" kifejezés

12. Precíziós vetőmag esetén: a "precíziós" kifejezés.

2. cikk

A legutóbb a 73/438/EGK irányelvvel módosított, a takarmánynövény-vetőmagok forgalmazásáról szóló, 1966.június 14-i 66/401/EGK tanácsi irányelv [5] a következőképpen módosul:

1. A 2. cikk (1) bekezdése a következő pontokkal egészül ki:

"F. Kis EGK "A" csomagolási egységek: nem takarmánynövények termesztésére szánt vetőmagkeveréket tartalmazó csomagok, amelyeknek nettó súlya a 2 kg-ot nem haladja meg, leszámítva megfelelő esetben a granulált rovarirtókat, drazsírozó anyagokat vagy egyéb szilárd adalékanyagokat.

G. Kis EGK "B" csomagolási egységek: minősített vetőmagot, kereskedelmi vetőmagot, illetve – ha az érintett csomagok nem kis EGK "A" csomagolási egységek – vetőmagkeveréket tartalmazó csomagok, amelyek nettó súlya a 10 kg-ot nem haladja meg, leszámítva megfelelő esetben a granulált rovarirtókat, drazsírozó anyagokat vagy egyéb szilárd adalékanyagokat."

2. A 8. cikk (1) bekezdésében a "9., 10. cikkben" kifejezés helyébe a "9. és 10. vagy 10a. cikkben" kifejezés lép.

3. A 9. cikk helyébe a következő szöveg lép:

"9. cikk

(1) A tagállamok előírják, hogy az elit vetőmag, a minősített vetőmag és a kereskedelmi vetőmag csomagolását, azt az esetet kivéve, amikor az utóbbi két kategória csomagolása kis EGK "B" csomagolási egység, hivatalosan kell zárolni oly módon, hogy a csomag felbontásakor a zár megsérüljön, és azt ne lehessen visszazárni.

(2) A tagállamok előírják, hogy a kis EGK "B" csomagolási egységeket kivéve a csomagokat kizárólag hivatalosan lehessen egy vagy több alkalommal visszazárni. A csomagok visszazárása esetén a visszazárás tényét, a visszazárás dátumát és az ezekért felelős hatóság nevét fel kell tüntetni a 10. cikk (1) bekezdésében előírt címkén.

(3) A tagállamok előírják, hogy a kis EGK "B" csomagolási egységeket olyan módon kell zárolni, hogy a csomag felnyitásakor a zár megsérüljön, és azt ne lehessen visszazárni. A csomagokat kizárólag hivatalos felügyelet mellett lehet egy vagy több alkalommal visszazárni.

(4) A tagállamok az elit vetőmagot tartalmazó kis csomagolási egységek esetén előírhatnak kivételeket az (1) és (2) bekezdésekben foglaltak alól."

4. A 10. cikk (1) bekezdésének bevezető szakasza helyébe a következő szöveg lép:

"(1) A tagállamok előírják, hogy az elit vetőmagot, a minősített vetőmagot és a kereskedelmi vetőmagot tartalmazó csomagokat, azokat az eseteket kivéve, amikor az utóbbi két kategóriába tartozó vetőmagok csomagolása kis EGK "B" csomagolási egységeken"

5. A 10. cikk (2) bekezdésének b) pontja helyébe a következő szöveg lép:

"b) előírhatnak kivételeket az (1) bekezdésben foglaltak alól olyan esetekben, ha az elit vetőmag kis csomagolási egységein feltüntetik a következő szöveget: "kizárólag-…-ban (az érintett tagállam neve) történő forgalmazásra engedélyezve.""

6. A 10. cikk után a következő cikkekkel egészül ki:

"10a. cikk

(1) A tagállamok előírják, hogy a kis EGK "B" csomagolási egységeken:

a) a külsejükön a IV. melléklet B. részének megfelelően fel kell tüntetni a szállítói címkét, egy nyomtatott feliratot vagy pecsétet a Közösség valamely hivatalos nyelvén; átlátszó csomagolás esetén ezt a címkét a csomag belsejében is el lehet helyezni, feltéve hogy az a csomagoláson keresztül olvasható; a címke színére vonatkozólag a 10. cikk (1) bekezdésének a) pontját kell alkalmazni;

b) a külsejükön vagy az a) albekezdésben előírt szállítói címkén hivatalosan kiadott sorszám található; ha hivatalos öntapadó címkét használnak, annak színére vonatkozólag a 10. cikk (1) bekezdésének a) pontját kell alkalmazni; az említett sorszám felhelyezésének módszerét a 21. cikkben megállapított eljárással összhangban lehet rögzíteni.

(2) A tagállamok előírhatják a területükön csomagolt kis EGK "B" csomagolási egységek jelölésére a IV. melléklet B. részében meghatározott információ egy részét tartalmazó hivatalos öntapadó címkék használatát; amennyiben az információt ilyen címkén adják meg, az (1) bekezdés a) pontjában meghatározott jelölés nem szükséges.

10b. cikk

A tagállamok előírhatják, hogy a minősített vetőmag és kereskedelmi vetőmag kis EGK "B" csomagolási egységeit kérésre a 9. cikk (1) bekezdése és a 10. cikk szerint hivatalos zárral és jelöléssel kell ellátni.

10c. cikk

A tagállamok valamennyi szükséges intézkedést megteszik annak biztosítására, hogy a vetőmag kis csomagolási egységei esetén a vetőmag fajtaazonossága ellenőrizhető legyen, különösen a vetőmag tételek felosztásakor. Ebből a célból előírhatják, hogy a területükön felosztott kis csomagolási egységeket hivatalosan vagy hivatalos felügyelet mellett kell zárolni."

7. A 11. cikkben a "4. cikkben" kifejezés helyébe az "ebben az irányelvben" kifejezés lép.

8. A 13. cikk helyébe a következő cikk lép:

"13. cikk

(1) A tagállamoknak elő kell írniuk, hogy a különböző nemzetségekhez, fajokhoz vagy fajtákhoz tartozó vetőmag keverékek, illetve az ennek az irányelvnek az értelmében takarmánynövénynek nem minősülő növények vetőmagjait tartalmazó keverékek formájában forgalmazott takarmánynövény-vetőmagokat csak abban az esetben lehessen forgalomba hozni, ha ezeket nem takarmánynövények termesztésére szánják, és ha a keverék különböző összetevői a keverék elkészítését megelőzően megfeleltek a rájuk alkalmazandó forgalmazási szabályoknak.

(2) Az (1) bekezdéstől függetlenül a tagállamok engedélyezhetik takarmánynövény-vetőmagok keverék formájában történő forgalmazását:

- ha ezeket a keverékeket takarmánynövények termesztésére szánják, illetve

- ha ezek a keverékek olyan növényfajok vetőmagjait tartalmazzák, amelyekre vonatkozóan közösségi rendelkezések nem írják elő, hogy ezek a takarmánynövények vetőmagjaival összekeverhetők.

(3) A 8., 9., 10b., 11. és 12. cikket, valamint – feltéve, hogy a címke színe zöld – a 10. és 10a. cikket kell alkalmazni. Ebből a célból a kis EGK "A" csomagolási egységek kis EGK "B" csomagolási egységnek minősülnek.

Mindazonáltal a kis EGK "A" csomagolási egységek tekintetében nincsen szükség a 10a. cikk (1) bekezdésének b) pontjában előírt hivatalosan kiadott sorszámra.

A (2) bekezdés alkalmazása során a tagállamok kis csomagolási egységek tekintetében engedélyezhetnek eltéréseket ettől az irányelvtől a maximális mennyiségeket és a jelölés során feltüntetendő információkat illetően, ha ezeken a csomagokon feltüntetik a következő jelölést:"kizárólag …-ban (az érintett tagállam neve) történő forgalmazásra engedélyezve.""

9. A 14. cikk (1) bekezdése helyébe a következő bekezdés lép:

"(1) A tagállamok biztosítják, hogy:

- azokra az elit vetőmagokra és minősített vetőmagokra, melyeket ezzel az irányelvvel összhangban hivatalosan minősítettek, és melyek csomagolását hivatalosan megjelölték és zárolták,

- a hivatalosan vizsgált és az ezzel az irányelvvel összhangban megjelölt kereskedelmi vetőmagra, amelyek csomagolását ezzel az irányelvvel összhangban hivatalosan megjelölték és zárolták,

- a hivatalosan minősített vetőmagra, illetve a hivatalosan vizsgált kereskedelmi vetőmagokra, amelyek kis EGK "B" csomagolási egységeit ezzel az irányelvvel összhangban megjelölték és zárolták,

- az ezzel az irányelvvel összhangban előállított és nem takarmánynövények termesztésére szánt keverékek formájában forgalmazott vetőmagokra, amelyek csomagolását ezzel az irányelvvel összhangban megjelölték és zárolták,

az ebben az irányelvben megállapítottakon kívül tulajdonságaikat, vizsgálati követelményeiket, jelölésüket és zárolásukat illetően nem vonatkozhat semmiféle forgalmazási korlátozás."

10. A 16. cikk (2) bekezdésében az 1975. július 1. időpont helyébe az 1977. július 1. időpont lép.

11. A IV. melléklet helyébe a következő szöveg lép:

IV. MELLÉKLET

JELÖLÉS

A. A hatósági címke

I. Az előírt információ

a) Elit vetőmag és minősített vetőmag esetén:

1. "EGK szabályok és szabványok"

2. Minősítő hatóság és tagállam, vagy ezek kezdőbetűi

3. A tétel referenciaszáma

4. Faj

5. Fajta

6. Kategória

7. Előállító ország

8. Közölt nettó vagy bruttó súly, illetve a tiszta vetőmag közölt darabszáma

9. Ha feltüntetik a súlyt, és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a tiszta vetőmag súlya és az összsúly hozzávetőleges aránya

10. Második generációs minősített vetőmag és az elit vetőmagot követő generációk esetén: az elit vetőmagot követő generációk száma

11. Az olyan fűfélék vetőmagja esetén, amelyeken nem végezték el a mezőgazdasági növényfajok közös fajtajegyzékéről szóló, 1970. szeptember 29-i 70/457/EGK tanácsi irányelv [1] 4. cikke (2) bekezdésének a) pontjával összhangban a termesztési és használati értékükre vonatkozó vizsgálatokat:"nem takarmánynövények termesztésére".

b) Kereskedelmi vetőmag esetén:

1. "EGK szabályok és szabványok"

2. "Kereskedelmi vetőmag (fajta szempontjából nem minősített)"

3. A vizsgáló hatóság és a tagállam vagy ezek kezdőbetűi

4. A tétel referenciaszáma

5. Faj [2]

6. Termesztési hely

7. Közölt nettó vagy bruttó súly, illetve a tiszta vetőmag közölt darabszáma

8. Ha feltüntetik a súlyt, és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a tiszta vetőmag súlya és az összsúly hozzávetőleges aránya.

c) Vetőmagkeverékek esetén:

1. "Vetőmag keverék … célra" (szándékolt felhasználás)

2. A zárolásért felelős hatóság és a tagállam vagy ezek kezdőbetűi

3. A tétel referenciaszáma

4. A különböző összetevők súlyaránya faj és megfelelő esetben fajta szerinti bontásban; elegendő megadni a keverék nevét abban az esetben, ha a súlyarányról a vásárlót írásban tájékoztatták, és ezt hivatalosan nyilvántartják

5. Közölt nettó vagy bruttó súly, illetve a tiszta vetőmag közölt darabszáma

6. Ha feltüntetik a súlyt, és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a tiszta vetőmag súlya és az összsúly hozzávetőleges aránya.

II. Minimális méret

110 × 67 mm.

B. A szállítói címke, illetve a csomagoláson található információ (kis EGK csomagolási egység)

Az előírt információ

a) Minősített vetőmag:

1. "Kis EGK" B "csomagolási egység"

2. A jelölésért felelős szállító neve és címe, vagy azonosító jelölése

3. Hivatalosan kiadott sorszám

4. A sorszámot kiadó szolgálat és a tagállam neve, vagy ezek kezdőbetűi

5. Referenciaszám, abban az esetben, ha hivatalos sorszám alapján a minősített vetőmag tételt nem lehet azonosítani

6. Faj

7. Fajta

8. "Minősített vetőmag"

9. A tiszta vetőmag nettó vagy bruttó súlya vagy darabszáma

10. Ha feltüntetik a súlyt, és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a tiszta vetőmag súlya és az összsúly hozzávetőleges aránya

11. Az olyan fűfélék vetőmagja esetén, amelyeken nem végezték el a mezőgazdasági növényfajok közös fajtajegyzékéről szóló, 1970. szeptember 29-i 70/453/EGK tanácsi irányelv 4. cikke (2) bekezdése a) pontjával összhangban a termesztési és használati értékükre vonatkozó vizsgálatokat:"nem takarmánynövények termesztésére".

b) Kereskedelmi vetőmag:

1. "Kis EGK" B "csomagolási egység"

2. A jelölésért felelős szállító neve és címe, vagy azonosító jelölése

3. Hivatalosan kiadott sorszám

4. A sorszámot kiadó szolgálat és a tagállam neve, vagy ezek kezdőbetűi

5. Referenciaszám, abban az esetben, ha hivatalos sorszám alapján a vetőmag tételt nem lehet azonosítani

6. Faj [3]

7. "Kereskedelmi vetőmag"

8. A tiszta vetőmag nettó vagy bruttó súlya vagy darabszáma

9. Ha feltüntetik a súlyt, és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a tiszta vetőmag súlya és az összsúly hozzávetőleges aránya.

c) Vetőmag keverékek:

1. "Kis EGK "A" csomagolási egység" vagy "kis EGK "B" csomagolási egység"

2. A jelölésért felelős szállító neve és címe, vagy azonosító jelölése

3. Kis EGK "B" csomagolási egység: hivatalosan kiadott sorszám

4. Kis EGK "B" csomagolási egység: a sorszámot kiadó szolgálat és a tagállam neve, vagy ezek kezdőbetűi

5. Kis EGK "B" csomagolási egység: referenciaszám, abban az esetben, ha hivatalos sorszám alapján a felhasznált vetőmagtételeket nem lehet azonosítani

6. Kis EGK "A" csomagolási egység: referenciaszám, amely alapján a felhasznált vetőmagtételeket azonosítani lehet

7. Kis EGK "A" csomagolási egység: a tagállam neve, vagy kezdőbetűi

8. "Vetőmagkeverék … célra (szándékolt felhasználás)"

9. A tiszta vetőmag nettó vagy bruttó súlya vagy darabszáma

10. Ha feltüntetik a súlyt, és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a tiszta vetőmag súlya és az összsúly hozzávetőleges aránya

11. A különböző összetevők súlyaránya a faj és megfelelő esetben fajta szerinti bontásban; a területükön előállított kis csomagolási egységekre vonatkozóan a tagállamok esetleges előírása szerint elegendő ennek az információnak egy részét, illetve a keverék jellegére történő utalást feltüntetni, ha a súlyarányról a vásárlót kérésre tájékoztatni lehet, és ezt hivatalosan nyilvántartják.

3. cikk

A legutóbb a 73/438/EGK irányelvvel módosított, a gabonavetőmag forgalmazásáról szóló, 1966. június 14-i 66/402/EGK tanácsi irányelv [6] a következőképpen módosul:

1. A 9. cikk a következő bekezdéssel egészül ki:

"(3) A tagállamok kis csomagolási egységek esetén előírhatnak kivételeket az (1) bekezdés alól."

2. A IV. melléklet A. a) és b) pontja 8a., illetve 6. pontként a következő szöveggel egészül ki:"Ha feltüntetik a súlyt és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a tiszta vetőmag súlya és az összsúly hozzávetőleges aránya."

4. cikk

A legutóbb a 73/438/EGK irányelvvel módosított, a vetőburgonya forgalmazásáról szóló, 1966. június 14-i 66/403/EGK tanácsi irányelv [7] a következőképpen módosul:

A 9. cikk a következő bekezdéssel egészül ki:

"(3) A tagállamok kis csomagolási egységek esetén előírhatnak kivételeket az (1) bekezdésben foglaltak alól."

5. cikk

A legutóbb a 73/438/EGK irányelvvel módosított, az olaj- és rostnövények vetőmagjának forgalmazásáról szóló, 1969. június 30-i 69/208/EGK tanácsi irányelv [8] a következőképpen módosul:

1. A 9. cikk a következő bekezdéssel egészül ki:

"(3) A tagállamok kis csomagolási egységek esetén előírhatnak kivételeket az (1) bekezdés alól."

2. A 15. cikk (2) bekezdésében az 1975. július 1. időpont helyébe az 1977. július 1. időpont lép.

3. A IV. melléklet A. a) és b) pontja 10., illetve 9. pontként a következő szöveggel egészül ki:"Ha feltüntetik a súlyt és granulált rovarirtókat, drazsírozó anyagokat vagy egyéb szilárd adalékanyagokat használnak, az adalékanyag jellege, továbbá a tiszta vetőmag súlya és az összsúly hozzávetőleges aránya."

6. cikk

A tagállamok legkésőbb az alábbiakban felsorolt határidőkig hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ezen irányelv rendelkezéseinek megfeleljenek:

- a 2. cikk (10) bekezdése és az 5. cikk (2) bekezdése esetében 1975. július 1-jéig,

- a 10a. cikk (1) bekezdésének b) pontja tekintetében a 2. cikk (6) bekezdése esetében 1980. július 1-jéig,

- ezen irányelv egyéb rendelkezéseinek esetében 1977. július 1-jéig.

7. cikk

Ennek az irányelvnek a tagállamok a címzettjei.

Kelt Luxembourgban, 1975. június 26-án.

a Tanács részéről

az elnök

P. Barry

[1] HL C 62., 1973.7.31., 37. o.

[2] HL C 8., 1974.1.31., 19. o.

[3] HL L 356., 1973.12.27., 79. o.

[4] HL 125., 1966.7.11., 2290/66. o.

[5] HL 125., 1966.7.11., 2298/66. o.

[1] HL L 225., 1970.10.12., 1. o.

[2] Csillagfürtök esetében fel kell tüntetni, hogy a csillagfürt keserű vagy édes.

[3] Csillagfürtök esetében fel kell tüntetni, hogy a csillagfürt keserű, vagy édes.

[6] HL 125., 1966.7.11., 2309/66. o.

[7] HL 125., 1966.7.11., 2320/66. o.

[8] HL L 169., 1969.7.10., 3. o.

--------------------------------------------------